Nariadenie Komisie (ES) č. 263/2004
zo 16. februára 2004,
ktorým sa o šesť mesiacov predlžuje platnosť nariadenia (ES) č. 1475/2003 o ochrane hĺbkomorských koralových útesov pred účinkami rybolovu vykonávanému vlečnými sieťami v oblasti severozápadne od Škótska
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2371/2002 z 20. decembra 2002 o zachovaní udržateľného využívania zdrojov rybolovu v zmysle Spoločnej politiky rybného hospodárstva [1], najmä na jeho článok 7 ods. 1,
keďže:
(1) Bezprostredné hrozby zachovania spoločenstiev hĺbkomorských koralov označovaných ako Darwin Mounds podnietili prijatie nariadenia Komisie (ES) č. 1475/2003 z 20. augusta 2003 o ochrane hĺbkomorských koralových útesov pred účinkami rybolovu vykonávanému vlečnými sieťami v oblasti severozápadne od Škótska [2] na základe predbežných ochranných opatrení uvedených v článku 7 nariadenia (ES) č. 2371/2002.
(2) Nariadenie (ES) č. 2371/2002 uvádza, že predbežné ochranné opatrenia nesmú byť v platnosti dlhšie ako šesť mesiacov a že Komisia môže prijať iné rozhodnutie na ich predĺženie na ďalšie obdobie, ktoré však nesmie byť dlhšie ako šesť mesiacov.
(3) Aby bola zabezpečená stála ochrana uvedeného spoločenstva, Komisia predložila návrh na nariadenie Rady, ktorým sa mení a dopĺňa nariadenie (ES) č. 850/98 [3] o ochrane hĺbkomorských koralových útesov pred účinkami rybolovu vykonávaného vlečnými sieťami v oblasti severozápadne od Škótska [4].
(4) Toto nariadenie by sa nemalo prijať pred uplynutím lehoty uplatňovania nariadenia (ES) č. 1475/2003. Dovtedy existuje riziko týkajúce sa zachovania oblasti Darwin Mounds.
(5) Preto je vhodné, aby sa o ďalších šesť mesiacov predĺžili predbežné ochranné opatrenia stanovené v nariadení (ES) č. 1475/2003,
PRIJALA TOTO NARIADENIE:
Článok 1
Uplatňovanie nariadenia (ES) č. 1475/2003 sa predlžuje do 22. augusta 2004.
Článok 2
Toto nariadenie nadobudne účinnosť v deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 16. februára 2004